《江行阻风》
宋代·吴芾

我生走四方，足迹亦几遍。
初未识江行，每起浮家羡。
一从登此舟，举室尽欣忭。
既得舍车徒，且免入邮传。
高枕卧短逢，顿忘行役倦。
始谓旬日间，便可朝行殿。
纵未许归田，行止亦可判。
那知事好乖，一夜狂风转。
怒号动地来，波涛立江面。
如屋复如山，拍天仍拍岸。
三日不能休，云容更千变。
始疑江神骄，出与风伯战。
拥起千里潮，散作雪飞溅。
跬步莫能前，有缆莫能牵。
又疑慢尔神，至此获深谴。
亦自料平生，忠信粗表见。
神既依人行，岂不略为援。
若谓神无私，应物当普现。
胡为溯流船，却乃去如箭。
而我独滞留，舣棹长江畔。
终日困飘飖，使我头目眩。
试取苹藻羞，更效潢污荐。
再拜祝天公，冀为开方便。
莫分往与来，莫问贵与贱。
风静波亦平，一一如所愿。
庶几舟中人，彼此两无怨。

作者简介：吴芾（1104—1183），字明可，号湖山居士，浙江台州府人（现今浙江省台州市仙居县田市吴桥村）人。绍兴二年（1132）进士，官秘书正字，因揭露秦桧卖国专权被罢官。后任监察御史，上疏宋高宗自爱自强、励精图治。